། དེས་ཉི་མ་བྱང་བགྲོད་ཀྱི་དུས་ཡར་ངོའི་གཟའ་ཚེས་དགེ་བར་དབུ་བརྩམས། དབང་གི་ལས་ལ་མཆོག་ཏུ་ཤིས་པའི་གནས་སུ་ཕྱིན་ལ་གནས་ཁང་བྱི་དོར་བྱས་ལ། སྟན་ལ་ཁ་བདེ་བ་ཅན་དུ་ཕྱོགས་པས་འཁོད། མིན་ཡང་དེ་ཕྱོགས་སུ་ཁ་བལྟ་བར་མོས། མདུན་ཏུ་སྐུ་རྟེན་དཀྲམ་པའི་མདུན་མཆོད་གཏོར་སོགས་མཆོད་པའི་ཡོ་བྱད་རྣམས་དང་། འདི་ཉིད་ཀྱི་བཀའ་སྲུང་ཚེ་རིང་མའི་གཏོར་མའང་བཤམས། བཟའ་བཏུང་སོགས་ཡོ་བྱད་ཐམས་ཅད་ཚོགས་པར་བྱས། མཚམས་གཡོགས་མ་གཏོགས་རྒྱུ་འགྲུལ་བཅད། མི་ན་བ་དང་ཤི་བའི་གཏམས་མི་ཐོས་པར་བྱས། དགོང་མོ་དབང་གི་དུས་སུ་གཞི་བགེགས་ལ་གཏོར་མ་བྱིན། སྲུང་འཁོར་བསྒོམས། སྐུ་བསྟོད་གསོལ་འདེབས་གང་རིགས་དང་། རང་ལྷར་གསལ་བའི་སྤྱི་གཙུག་ཏུ་བླ་མ་ཚེ་དཔག་མེད། ཡབ་ཡུམ་གྱི་རྣམ་པ་ཅན། དེའི་སྤྱི་བོ་ནས་རིམ་བཞིན་ཐོ་བརྩེགས་ཀྱིས་བརྒྱུད་བླ་རྣམས་གསལ་བཏབ་ལ། ཚེ་དང་ཡེ་ཤེས་སོགས་བརྒྱུད་འདེབས་མཐར་བརྒྱུད་བླ་རྣམས་རྩ་བའི་བླ་མར་བསྡུ་བ་སྤྱི་ཆིངས་ལྟར་ལ། །བདག་ཉིད་ཚེ་དཔག་མེད་ཏུ་བསྒོམ་ཚུལ་འགྲེས་ཤེས་པར་བྱས་ནས། དར་དང་རིན་པོ་ཆེས་བརྒྱན་པ་ཞེས་པ། རིན་པོ་ཆེའི་དབུ་རྒྱན། མགུལ་རྒྱན། སྙན་ཆ། སེ་མོ་དོ། ཕྱག་གདུབ། ཞབས་གདུབ། དོ་ཤལ། འོག་པགས་ཏེ་རིན་པོ་ཆེའི་རྒྱན་བརྒྱད་ཀྱིས་མཛེས་ཤིང་དར་གྱིས་སྟོད་གཡོག་དང་སྨད་དཀྲིས་གསོལ་བ། གཞན་གོ་སླའོ། །དག་པ་དྲན་པ་ནི་ལྷ་འདི་ཉིད་པདྨའི་རིགས་ཀྱི་ལྷ་སོ་སོར་རྟོགས་པའི་ཡེ་ཤེས་ཀྱི་རང་བཞིན་ཡིན་པས་སྐུ་མདོག་དམར་པོ། ཏིང་ངེ་འཛིན་ལས་ནམ་ཡང་མི་གཡོ་བའི་ཕྱག་མཉམ་བཞག འཆི་མེད་རྟག་པ་དམ་པའི་རང་བཞིན་ཚེ་ཡི་དངོས་གྲུབ་སྩོལ་བས་ཚེ་བུམ་བསྣམས་པ། གཞན་ལོངས་སྤྱོད་རྫོགས་པའི་ཆས་རྡོ་རྗེ་སེམས་དཔའ་དང་ཆོས་འཚུངས་སོ། །བཟླས་པའི་སྐབས་ཐུགས་ཀར་པདྨ་དང་ཟླ་བའི་གདན་ལ་ཧྲཱིཿཡིག་དམར་པོའི་མཐར་སྔགས་ཕྲེང་གིས་བསྐོར་བར་གསལ་བཏབ། དོན་གཉིས་ཀྱི་དམིགས་པ་འོད་ཟེར་སྤྲོས་བསྡུ་སོགས་སྤྱི་འགྲོ་ལྟར་བྱ། ཁྱད་པར་ཚེ་འགུགས་པའི་སླད་དུ་ཐུགས་ཀའི་ཧྲཱིཿལས་འོད་ཟེར་དཔག་ཏུ་མེད་པར་སྤྲོས་པའི་རྩེར་ལྷ་མོ་ལྕགས་ཀྱུ་ཞགས་པ་ལྕགས་སྒྲོག་དྲིལ་བུ་ཐོགས་པ་གྲངས་མེད་པ་ཕྱོགས་བཅུར་སྤྲོས་པས་ཤར་ཕྱོགས་དྲི་ཟའི་སོགས་ཕྱོགས་སྐྱོང་བཅུའི་གདོན། ལྷ་སྲིན་སྡེ་བརྒྱད་མཐུ་བོ་ཆེ་སོགས་ཚེ་དཔལ་འབྱོར་པ་ལ་བར་དུ་གཅོད་པའི་བགེགས་ཐམས་ཅད་ཀྱི་སྙིང་ཁ་ནས་ལྕགས་ཀྱུས་བཟུང་། མགྲིན་པ་ཞགས་པས་བཅིངས། ཡན་ལག་ལྕགས་སྒྲོག་གིས་བསྡོམས། དྲིལ་བུས་ལུས་མྱོས་ཏེ། དེ་དག་གི་ལག་ནས་བདག་དང་བསྒྲུབ་བྱའི་བླ་ཚེ་སྲོག་དབུགས་བརྐུས་འཕྲོག་ཡར་ཉམས་སྦས་པ་ཐམས་ཅད་ཨཿནྲྀ་ཧྲཱིཿགསུམ་གྱི་ཡིག་འབྲུ་དང་། ཐིག་ལེ་ཐིག་ཕྲན་དཀར་ལ་འཚེར་བ། སྣུམ་ལ་འདྲིལ་པའི་རྣམ་པར་འུབ་ཀྱིས་བསྡུས་ནས་བདག་ལྷར་གསལ་བའི་ཐུགས་ཀའི་ས་བོན་སྔགས་ཕྲེང་དང་བཅས་པར་ཐིམ། ཡང་དེ་ལྟ་བུའི་ལྷ་མོ་གྲངས་མེད་པ་ཁྲོས་པའི་ཚུལ་ཅན་སྤྲོས་ཏེ་བདག་གཞན་གྱི་ཚེ་འཕྲོག་པའི་འཆི་བདག་གཤིན་རྗེ། སྔགས་བོན་བྱད་མ་མཁན་སོགས་བདུད་བགེགས་བར་དུ་གཅོད་པ་ཐམས་ཅད་བསྒྲལ་ཏེ། དེ་དག་གི་སྙིང་ནང་ན་གནས་པའི་ཚེ་བཅུད་ཐམས་ཅད་སླར་བསྡུས་པ་དང་། ཡང་འཇིག་རྟེན་ཁམས་ཀྱི་འབྱུང་བ་ས་ཆུ་མེ་རླུང་ནམ་མཁའི་དྭངས་བཅུད་ཐམས་ཅད་འོད་ཟེར་སྣ་ཚོགས་དང་། ཐིག་ལེའི་རྣམ་པར་སྲ་ཞིང་འཁྲེག་པ། སྣུམ་ཞིང་གཤེར་བ། ཚ་ཞིང་བསྲེག་པ། ཡང་ཞིང་གཡོ་བ་དཔག་ཏུ་མེད་པ་བསྡུས་ལ་སྔར་ལྟར་ས་བོན་དང་བུམ་པའི་བདུད་རྩིར་བསྟིམ། ཡང་ཐུགས་ཀའི་ས་བོན་ལས་རང་འདྲའི་སྤྲུལ་པ་ཡང་སྤྲུལ་མཐའ་ཡས་པ་སྤྲོས་ཏེ། ཕྱོགས་བཅུའི་ཞིང་གི་རྒྱལ་བ་རབ་འབྱམས་སྲས་དང་བཅས་པའི་གསང་གསུམ་བྱིན་རླབས་མཁྱེན་བརྩེ་ཡེ་ཤེས་ཐམས་ཅད་དང་ཁྱད་པར་དུ་དབང་བཅུའི་ནང་ཚན་ཚེ་ལ་དབང་བའི་རིག་འཛིན་གྱི་གནས་མངོན་དུ་མཛད་པའི་རྒྱ་བོད་ཀྱི་རིག་འཛིན་གྲུབ་ཐོབ་མ་ལུས་པའི་ཚེ་དཔལ་མཁྱེན་བརྩེ་ནུས་སྟོབས། ཚངས་པ་དང་བརྒྱ་བྱིན། དགའ་བོ་འཇོག་པོ་འཁོར་ལོས་བསྒྱུར་བའི་རྒྱལ་པོ་སོགས་འཇིག་རྟེན་གསུམ་གྱི་དབང་པོ། དྲང་སྲོང་གྲུབ་པའི་རིག་འཛིན་གཞན་ཡང་ལྷ་མི་འགྲོ་བ་ཀུན་གྱི་ཚེ་དང་བསོད་ནམས། ཤེས་རབ་སྤོབ་པ། སྟོབས་མངའ་ཐང་། བདེན་ཚིག་ནུས་མཐུ་བདེ་སྐྱིད་སྙན་གྲགས་སོགས་ལེགས་པའི་ཡོན་ཏན་ཅི་མཆིས་པ་ཐམས་ཅད་རྒྱ་མཚོ་ཆེན་པོ་ལས་ཆུ་བཅུས་པ་ལྟར་བསྡུས་ནས་ས་བོན་སྔགས་ཕྲེང་དང་ཕྱག་གི་བུམ་པའི་བདུད་རྩིར་ཐིམ་པར་བསམ། སྔགས་དོན། ཨོཾ་ནི་རྡོ་རྗེ་རྩེ་མོའི་ལུང་དོན་ལྟར་དང་། ཨ་མཱ་ར་ཎི་སོགས་ནི་འཆི་བ་མེད་པ་སྲོག་གི་གཞི་ཚུགས་ཞེས་པ་ཡིན། མཚན་བརྒྱ་རྩ་བརྒྱད་པའི་གཟུངས་ཡང་འབུམ་ཕྲག་སོགས་དོ་གལ་དང་བསྟུན་ལ་བཟླས། རྡོར་སེམས་དང་འདི་གཉིས་བླ་མེད་ཕ་རྒྱུད་ཀྱི་ལྷ་ཡིན་པས་དུས་བཟང་པོར་ཚོགས་མཆོད་བྱ་བ་དང་། བཀའ་སྲུང་ཚེ་རིང་མའི་གསོལ་ཀ་འདི་ཉིད་ཀྱི་ཚེ་མ་ཆགས་པར་བྱ། གཏོར་འབུལ་རྗེས་བསྡུ་སོགས་སྤྱི་ལྟར་ཡིན། རྟེན་འབྲེལ་གྱི་དབང་གིས་ཚེ་སྒྲུབ་ཀྱི་ཚེ་མི་རྟག་པ་ཡང་བསྒོམ་པ་མི་བྱ་བར་བྱང་ཆུབ་མ་ཐོབ་བར་དུ་འཆི་བ་མེད་པར་དམ་བཅའོ། །དལ་འབྱོར་དགེ་བའི་རྟེན་བཟང་པོ། །དུས་ཀྱིས་བཙེས་ཏེ་འཇིག་པའི་ཆོས། །ལྷ་འདི་ཡིད་ལ་དྲན་ཙམ་གྱིས། །སྐུ་ཚེ་ཉིད་དང་མཉམ་ཏ་རེ། །འཕྲལ་དགོས་ཆོས་བཞི་ལས་འཆི་བ་མེད་པར་བསྒྲུབ་པ་ཚེ་དཔག་མེད་ཀྱི་བསྙེན་ཟིན་གྱི་ལེའུ་ཚན་ནོ།། ༈ བཞི་པ་བྱ་རྒྱུད་པདྨའི་རིགས་སུ་གཏོགས་པ་འཕགས་པ་འཇིག་རྟེན་དབང་ཕྱུག་ཡི་གེ་དྲུག་པའི་སྒྲུབ་ཐབས་འདི་ཉིད་ལྷ་དེས་རྗེས་སུ་བཟུང་བ་ཇོ་བོ་དཔལ་གྱི་སྙིང་པོ། དགེ་སློང་མ་དཔའ་མོ་སོགས་ནས་བརྒྱུད་དེ་རང་ཅག་བྱང་ཕྱོགས་ཁ་བ་ཅན་པ་རྣམས་ལ་བཀའ་དྲིན་འགྲན་ཟླ་བྲལ་བ་དཔལ་མར་མེ་མཛད་བཟང་པོ་ལ་བཀའ་བབས་ཤིང་། དེ་ཉིད་ཀྱི་ཐུགས་དམ་བཀའ་གདམ་ལྷ་བཞིར་གྲགས་པ་བསྟན་པ་སྤྱིའི་ལྷ་ཤཱཀྱ་ཐུབ་པ། བོད་ཡུལ་དགོས་ཀྱི་ལྷ་སྤྱན་རས་གཟིགས། ཇོ་བོ་རང་གི་ལྷ་རྗེ་བཙུན་སྒྲོལ་མ། ཆོས་བཤད་པ་ལ་བར་ཆད་སེལ་བའི་ལྷ་ཁྲོ་བོ་མི་གཡོ་བ་དང་བཞི་ལས། ཐུགས་རྗེ་ཆེན་པོའི་སྐོར་ཕྱག་ན་པད་དཀར་འཆང་བ་གང་ཉིད་དགེ་བའི་བཤེས་གཉེན་ཏུ་བརྫུས་པ་དཔལ་འབྲུག་པ་ཤེས་རབ་བདུད་རྩིའི་འཁོར་ལོ་ལ་འཕྲལ་དགོས་འགྲོ་དོན་གྱི་ཆ་རྐྱེན་དུ་བདག་གིར་མཛད་པ་འདི་ཉིད་ཉམས་སུ་ལེན་ཚུལ་རྒྱས་པ་ཡི་གེ་དྲུག་པའི་རིགས་སྔགས་ཆེན་མོའི་སྒྲུབ་ཐབས་དཔལ་མོ་གསེར་ཕྲེང་སྨར་ཁྲིད་སོགས་ཡིན་ལ། འདི་ནི་མངོན་རྟོགས་ཉུང་ངུའི་སྒོ་ནས་ཉམས་སུ་ལེན་པའི་ཚུལ་ལ། ཡིད་མཐུན་གྱི་གནས་སུ་རྣམ་གཡེང་སྤངས། གནས་ཁང་ལ་བྱི་དོར་བྱས། སྐུ་རྟེན་བྲིས་འབུར་གང་རུང་གི་མདུན་ཏུ་གཏོར་མཆོད་བཤམས། ཀུན་སློང་དང་ཀུན་སྤྱོད་རྣམ་པར་དག་པས་སྟན་ལ་འཁོད། སྐུ་བསྟོད་དང་བརྒྱུད་འདེབས་ཡན་ལག་བདུན་པ་བཅས་སྔོན་དུ་འགྲོ་བས་སྤྱི་ཆིངས་སྤར་ཁབ་ཀྱི་ནང་དུ་མཚམས་དང་ས་བོན་མངོན་རྟོགས་སོགས་བཅུག་སྟེ་ཕྱག་རྒྱ་བཞི་རྫོགས་སུ་བསྐྱེད། རྣམ་གསལ་དག་དྲན་སྐབས་སྐུ་མདོག་དཀར་པོ་ཟླ་བ་དྲི་མ་མེད་པ་ལྟ་བུ་ནི་ལས་དང་ཉོན་མོངས་སོགས་འཁོར་བའི་སྐྱོན་ཐམས་ཅད་ཀྱིས་མ་གོས་པའི་ངང་ཚུལ་དང་། ཕྱག་རྒྱ་བཞི་དང་ལྡན་པ་ནི་ཚད་མེད་བཞིའི་སྒོ་ནས་འགྲོ་བའི་དོན་མཛད་པའི་ཚུལ་དང་། ཕྱག་དང་པོ་གཉིས་ཐུགས་ཀར་ཐལ་མོ་སྦྱར་བ་ནི་རྒྱལ་བའི་དབང་པོ་ཀུན་གྱི་ཕྱག་རྒྱ་ཐུགས་ཀར་གནས་ཤིང་རིས་མེད་པའི་སེམས་ཅན་རྣམས་ཐར་པ་འདྲེན་པའི་ཚུལ་དང་། གཡས་འོག་ཤེལ་ཕྲེང་འདྲེན་པས་རིགས་བརྒྱའི་གོ་འཕང་མཆོག་ཏུ་གྲུབ་པར་མཛད་པའི་ཚུལ་དང་། གཡོན་འོག་པདྨ་རིགས་ཀྱི་རང་རྟགས་ཆུ་སྐྱེས་སྡོང་བུ་ཚད་མེད་ཐུགས་རྗེའི་ཉི་འོད་ཀྱིས་ཁ་བྱེ་བའི་ཟེའུ་འབྲུའི་བསུང་ཞིམ་གྱིས་གདུལ་བྱ་རྐང་དྲུག་གི་ཚོགས་རྣམས་ཚིམ་པར་མཛད་པའི་ཚུལ་ཡིན་ཞིང་། གཞན་རལ་པའི་ཐོར་ཚུགས་ནོར་བུས་བརྒྱན་པ་སོགས་སེམས་དཔའི་ཆ་ལུགས་རྣམས་གོང་གསལ་སྤྱི་འགྲོ་ལྟར་ལགས། བཟླས་པའི་སྐབས་རང་ཐུགས་རྗེ་ཆེན་པོའི་ཐུགས་ཀའི་ཆ་སྨད་དང་པདྨ་དང་ཟླ་བའི་གདན་ལ་ས་བོན་ཧྲཱིཿདཀར་པོ་རིང་ཆ་ཚེག་དྲག་དང་བཅས་པ། དེའི་མཐར་ཡི་གེ་དྲུག་པ་ཆུ་ཤེལ་སྙིང་པོ་ལྟ་བུ་དཀར་ཧྲམ་མེ་བས་བསྐོར་བ་གསལ་བཏབ། དེ་ལས་འོད་ཟེར་འཕྲོས་ཕྱོགས་བཅུའི་རྒྱལ་བ་སྲས་དང་བཅས་པ་ཐམས་ཅད་འཕགས་མཆོག་ཐུགས་རྗེ་ཆེན་པོའི་སྐུ་གསུང་ཐུགས་ཀྱི་རྣམ་པར་སད་པ་ལ་མཆོད་སྤྲིན་རྒྱ་མཚོས་མཆོད་པས་དགྱེས་ཚིམ་མཉེས་པའི་རང་བཞིན་དུ་གྱུར། ལྷ་ཚོགས་དེ་དག་གི་གསང་བ་གསུམ་ལས་བྱིན་རླབས་དངོས་གྲུབ་ཀྱི་རང་བཞིན་འོད་ཟེར་སྣ་ལྔའི་རྣམ་པ་བྱོན་ཏེ་བདག་གི་སྒོ་གསུམ་ལ་ཐིམ་པས་བྱིན་རླབས་གཟི་བྱིན་མཆོག་ཏུ་འབར། ཡང་ཡི་གེ་དྲུག་པའི་ཧཱུྃ་ཡིག་ལས་མེ་ལོང་ཡེ་ཤེས་ཀྱི་ངོ་བོ་མཐིང་ཀ་གཙོ་བོར་གྱུར་པའི་འོད་ཟེར་དམྱལ་ཁམས་བཅོ་བརྒྱད་ཀྱི་སེམས་ཅན་ལ་ཕོག རྒྱུ་ཞེ་སྡང་དང་འབྲས་བུ་ཚ་གྲང་གྱི་སྡུག་བསྔལ་ཐམས་ཅད་སྦྱངས། རྡོ་རྗེ་རིགས་ཀྱི་འཕགས་མཆོག་ཐུགས་རྗེ་ཆེན་པོའི་གོ་འཕང་ལ་བཀོད། འོད་ཟེར་སླར་འདུས་ཧཱུྃ་ཡིག་ལ་ཐིམ། ཡང་མེ་ལས་མཉམ་ཉིད་ཡེ་ཤེས་གྱི་ངོ་བོ་འོད་ཟེར་སེར་པོ་གཙོར་གྱུར་ཡི་དྭགས་ཀྱི་སེམས་ཅན་བྱིང་ན་གནས་པ་དང་། ཁ་འཐོར་ཐམས་ཅད་ལ་ཕོག རྒྱུ་སེར་སྣ་དང་འབྲས་བུ་བཀྲེས་སྐོམ་གྱི་སྡུག་བསྔལ་སྦྱངས། རིན་ཆེན་རིགས་ཀྱི་སེམས་དཔའི་གོ་འཕང་ལ་བཀོད། འོད་ཟེར་མེ་ལ་འདུས། ཡངས་པད་ལས་ཆོས་དབྱིངས་ཡེ་ཤེས་ཀྱི་ངོ་བོ་འོད་ཟེར་དཀར་པོ་གཙོར་གྱུར་དུད་འགྲོ་བྱིང་ན་གནས་པ་དང་། ཁ་འཐོར་ཐམས་ཅད་ལ་སྤྲོས། རྒྱུ་གཏི་མུག་དང་། འབྲས་བུ་གླེན་ལྐུག་བཀོལ་སྤྱོད་གཅིག་ལ་གཅིག་ཟ་བའི་སྡུག་བསྔལ་སྦྱངས། དེ་བཞིན་གཤེགས་པའི་རིགས་ཀྱི་སེམས་དཔའི་གོ་འཕང་ལ་བཀོད། འོད་ཟེར་འཕྲོས་གཞི་ལ་ཐིམ། ཡང་ཡི་གེ་ཎི་ལས་སོར་རྟོག་ཡེ་ཤེས་ཀྱི་ངོ་བོ་འོད་ཟེར་དམར་པོ་གཙོ་གྱུར་གླིང་བཞི་མིའི་འཇིག་རྟེན་ལ་ཕོག རྒྱུ་འདོད་ཆགས་དང་འབྲས་བུ་བྲེལ་འཕོངས་གི་སྡུག་བསྔལ་སྦྱངས། དེ་ཐམས་ཅད་པདྨ་རིགས་ཀྱི་སེམས་དཔའི་གོ་འཕང་ལ་བཀོད། འོད་ཟེར་རང་གནས་སུ་ཐིམ། ཡང་ཡི་གེ་མ་ལས་བྱ་གྲུབ་ཡེ་ཤེས་ཀྱི་ངོ་བོ་འོད་ཟེར་ལྗང་ཁུ་གཙོར་གྱུར་ལྷ་མ་ཡིན་གྱི་སེམས་ཅན་ལ་ཕོག རྒྱུ་ཕྲག་དོག་འབྲས་བུ་འཐབ་རྩོད་ཀྱི་དུཿཁ་སྦྱངས། ལས་ཀྱི་རིགས་ཀྱི་སེམས་དཔའི་གོ་འཕང་ལ་བཀོད། འོད་ཟེར་རང་གནས་སུ་ཐིམ། ཡང་ཨོཾ་ལས་འོད་གསལ་ཡེ་ཤེས་ཀྱི་ངོ་བོ་འོད་ཟེར་དཀར་གསལ་འདོད་ཁམས། གཟུགས་ཁམས། གཟུགས་མེད་ཁམས་ཀྱི་ལྷ་གནས་སུ་ཁྱབ། རྒྱུ་ང་རྒྱལ་དང་འབྲས་བུ་འཕོ་ལྟུང་གི་སྡུག་བསྔལ་སྦྱངས། རིགས་འདུས་བྱང་ཆུབ་སེམས་དཔའི་གོ་འཕང་ལ་བཀོད། འོད་ཟེར་ཨོཾ་ཡིག་ལ་ཐིམ། ཡང་ས་བོན་ཧྲཱིཿཡིག་ལས་དབྱེར་མེད་ཡེ་ཤེས་ཀྱི་ངོ་བོ་འོད་ཟེར་ཁ་དོག་སྣ་ཚོགས་པ་ནམ་མཁའི་ཁམས་ཁྱབ་པའི་སེམས་ཅན་ཐམས་ཅད་ལ་འཕྲོས། དེ་དག་གི་རྒྱུ་ལས་དང་ཉོན་མོངས་སྒྲིབ་པ་བག་ཆགས་དང་བཅས་པ། འབྲས་བུ་སོ་སོའི་སྡུག་བསྔལ་ཇི་སྙེད་མཆིས་པ་ཐམས་ཅད་ལྷག་མེད་དུ་སྦྱངས། ཀུན་ཀྱང་འཕགས་མཆོག་ཐུགས་རྗེ་ཆེན་པོའི་གོ་འཕང་ལ་བཀོད། མཐར་སྣང་བ་ཐམས་ཅད་སྤྱན་རས་གཟིགས་དབང་། སྒྲ་གྲགས་ཡི་གེ་དྲུག་པའི་རང་སྒྲ། དྲན་རྟོག་ཐམས་ཅད་སྟོང་ཉིད་སྙིང་རྗེ་དབྱེར་མེད་པའི་ངང་དུ་བཞག་ནས་མི་ཚིག་གིས་བར་མ་ཆོད་པར་བཟླས་པ་ཆུ་བོའི་རྒྱུན་བཞིན་དུ་བྱའོ། །རེ་འགའ་སེམས་ཅན་ལ་དམིགས་པ་དང་། རེས་འགའ་ཆོས་ལ་དམིགས་པ་དང་། དམིགས་པ་མེད་པའི་སྙིང་རྗེ་ཆེན་པོ་རེས་མོས་སུ་སྒོམ་པ་ནི་ལྷ་འདི་ཉིད་སྙིང་རྗེའི་རང་གཟུགས་ཡིན་པས་ཤིན་ཏུ་འགྲུབ་སླ་བའི་མན་ངག་ཁྱད་པར་ཅན་དུ་འཁུམ། སྔགས་དོན། ཨོཾ་ནི་སྤྱི་ལྟར། མ་ཎི་ནོར་བུ། པདྨ་སོར་བཞག་སྟེ། དེ་གཉིས་ལྷ་འདིའི་ཕྱག་མཚན་ཡིན་པས་ནོར་བུ་པདྨ་ཅན་ཞེས་ཐུགས་དམ་བསྐུལ་བའི་སྔགས་སོ། །གཏོར་འབུལ་དང་བསྡུ་རིམ་དགེ་བསྔོ་ཤིས་བརྗོད་སོགས་སྤྱི་ལྟར་མཛད་པས་ཁྱབ། ཁྱད་པར་འོད་དཔག་མེད་པའི་དྲུང་དུ་སྐྱེ་ཕྱིར་བཟང་པོ་སྤྱོད་པ་དང་བདེ་ཆེན་ཞིང་གི་སྨོན་ལམ་ལ་འབད་པ་གལ་ཆེ། དེ་ལྟར་ཆོས་བཞི་པོ་འདིའི་བླ་མེད་ཀྱི་ལྷ་གཉིས་ལ་ཉོན་མོངས་མ་སྤངས་ལམ་དུ་ཁྱེར་བ་སོགས་རྒྱུད་སྡེ་གོང་མའི་འགྲོས་དང་མཐུན་དགོས་ཤིང་། བྱ་རྒྱུད་ཀྱི་ལྷ་གཉིས་ལ་སྤྲོ་ཞིང་ནུས་ན་གསོ་སྦྱོང་བླངས་ཤིང་སྨྱུང་གནས་འཁོར་ཡུག་ཏུ་བྱ་བའམ། མི་ནུས་ན་ཉ་སྟོང་བརྒྱད་གསུམ་ལ་གསོ་སྦྱོང་བླངས། རྒྱུན་པར་ཁྲུས་དང་གཙང་སྒྲ་ལ་འབད་པས་མཚོན་ཕྱི་རྒྱུད་ལྟར་ཉམས་སུ་ལེན་ནོ།། གངས་ཅན་ལྷ་གཅིག་སྤྱན་རས་གཟིགས། །མི་རྒན་བདག་དང་བདག་འདྲ་ལ། །མེད་ཐབས་མེད་པའི་ཆོས་སུ་སྣང་། །ཀུན་གྱིས་སྙིང་གི་ནོར་བུ་ཟུངས། །འཕྲལ་དགོས་ཆོས་བཞི་ལས་རྒྱུད་བྱིན་གྱིས་རློབ་པ་ཐུགས་རྗེ་ཆེན་པོའི་སྒྲུབ་ཐབས་ཀྱི་བསྙེན་ཟིན་ཏེ་རེ་ཞིག་རྫོགས་སོ། །སྡིག་སྒྲིབ་སྐྱོན་དུ་གཟིགས་ན་རྡོ་རྗེ་སེམས། །སྒྲིབ་པའི་ཆུ་རྒྱུན་གཅོད་ལ་མི་འཁྲུགས་པ། །ཡུན་རིང་འཚོ་བར་འདོད་ན་ཚེ་དཔག་མེད། །བདག་རྒྱུད་བྱིན་གྱིས་རློབ་ལ་ཐུགས་རྗེ་ཆེ། །སྙིང་དང་འདྲ་བའི་ལྷ་མཆོག་རྣམ་བཞི་འདི། །གལ་ཆུང་མ་མཛད་ཉམས་སུ་ལོངས་ཤིག་དང་། །ནྱ་གྲོ་དྷ་བཞིན་རྒྱུ་ལས་འབྲས་ཆེ་བས། །རང་གཞན་དོན་གཉིས་འགྲུབ་པ་གདོན་མི་ཟ། །ཞེས་དཔལ་ལྡན་དབྱར་རྔ་པའི་ཆོས་སྡེ་ཆེན་པོ་ཐེག་ཆེན་འདོད་འཇོ་གསང་སྔགས་གླིང་ནས་གྲྭ་རིགས་བསླབ་གསུམ་ལུང་རིགས་ཀྱིས་བརྒྱན་པ་དམ་པ་ཆོས་ཀྱི་སྣང་བས་དཀར་ཕྱོགས་ཉིན་མོར་བྱེད་པ་གང་དེས་རིན་པོ་ཆེའི་སྐྱེས་དང་ལྷན་གཅིག་ཡི་གེའི་ལམ་ལས་འདི་ལྟ་བུ་བྲི་བར་བྱོས་ཞེས་བསྐུལ་ངོར། དགེ་སྦྱོང་རྒན་པོ་ངག་དབང་ཆོས་དཔལ་རྒྱ་མཚོའི་སྡེས་ཐུན་བར་འགའ་རེར་བཀོད་པ། བགྲང་བྱའི་ཁུར་གྱིས་དུད་ཅིང་སྒོ་ལྔའི་ཤེས་པ་བསྡུ་ལ་ཉེ་བས་ཉེས་པའི་ཆ་ཅི་མཆིས་པ་ཐམས་ཅད་བཟོད་པར་གསོལ་ཞིང་། དགེ་བའི་ཆ་ཤས་མེ་ཁྱེར་གྱི་སྒྲོན་མེ་ཙམ་ཡོད་སྲིད་ན་རང་གཞན་ཐམས་ཅད་བླ་ན་མེད་པའི་བྱང་ཆུབ་ཆེན་པོར་འགོད་པའི་རྒྱུར་གྱུར་ཅིག། །།